title: Odluka Komisije (EU) 2015/1582 od 17. srpnja 2013. o mjerama SA.30704 – 12/C (ex NN 53/10), koje je provela Latvija za Hipotekarnu i državnu banku Latvije – „komercijalni segment” (priopćeno pod brojem dokumenta C(2013) 4406) (Tekst značajan za EGP)

text:
               25.9.2015

               HR

               Službeni list Europske unije

               L 250/1

         ODLUKA KOMISIJE (EU) 2015/1582
   od 17. srpnja 2013.
   o mjerama SA.30704 – 12/C (ex NN 53/10), koje je provela Latvija za Hipotekarnu i državnu banku Latvije – „komercijalni segment”

         (priopćeno pod brojem dokumenta C(2013) 4406)

   (Vjerodostojan je samo tekst na engleskom jeziku)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije, a posebno njegov članak 108. stavak 2. prvi podstavak,
   uzimajući u obzir Sporazum o Europskom gospodarskom prostoru, a posebno njegov članak 62. stavak 1. točku (a),
   nakon što je pozvala zainteresirane stranke da dostave svoje primjedbe u skladu s tim odredbama (1),
   budući da:
   1.   POSTUPAK

               (1)

               Komisija je 19. studenoga 2009. odobrila dvije mjere rekapitalizacije u korist „Hipotekarne i državne banke Latvije” (2) („MLB” ili „banka”) u ukupnom iznosu od 72,79 milijuna LVL ([102,5–103,6] milijuna EUR), koji su banci dodijeljeni u siječnju odnosno studenome 2009. (3) („odluka iz studenoga 2009.”).

               (2)

               Latvijska su nadležna tijela 1. travnja 2010. obavijestila o daljnjoj rekapitalizaciji u iznosu od 70,2 milijuna LVL (100 milijuna EUR) koja je provedena 23. ožujka 2010. Obavijest je registrirana 6. travnja 2010. Latvijska su nadležna tijela Komisiji dostavila dodatne informacije između svibnja 2010. i siječnja 2012. (4).

               (3)

               Komisija je 26. siječnja 2012. odlučila (5) privremeno odobriti mjeru rekapitalizacije od 70,2 milijuna LVL dodijeljenu 23. ožujka 2010., mjeru rekapitalizacije od 50 milijuna LVL dodijeljenu banci na kraju 2011. (dodijeljeno kao mjera likvidnosti za pretvorbu u kapital), standby likvidnosnu liniju do 250 milijuna LVL za banku, jamstva međunarodnim vjerovnicima komercijalnog segmenta MLB-a do 32 milijuna LVL i potporu za likvidnost do 60 milijuna LVL za osiguranje solventnosti pri likvidaciji loše aktive unutar HipoNIA društva za upravljanjem aktivom koje je u vlasništvu i financirano od strane MLB-a, i pokrenuti postupak utvrđen u članku 108. stavku 2. Ugovora o funkcioniranju Europske unije („Ugovor”) u odnosu na te mjere, u opsegu u kojem su bile potrebne za restrukturiranje komercijalnog segmenta MLB-a („mjere restrukturiranja”) i koristile njegovu razvojnom segmentu te uzimajući u obzir plan restrukturiranja MLB-a (6) („odluka o pokretanju postupka”). Komisija je smatrala da je upitna spojivost mjera restrukturiranja s unutarnjim tržištem s obzirom na Komunikaciju Komisije o povratu održivosti i ocjeni mjera restrukturiranja financijskoga sektora u trenutačnoj financijskoj krizi prema pravilima o državnim potporama (7) („Komunikacija o restrukturiranju”).

               (4)

               Komisija je pozvala zainteresirane stranke da dostave svoje primjedbe o mjerama restrukturiranja. Komisija nije primila nikakve primjedbe od zainteresiranih stranaka.

               (5)

               Sastanak između latvijskih nadležnih tijela i Komisije održan je 22. ožujka 2012.

               (6)

               Latvija je 5. travnja 2012. podnijela svoje primjedbe na odluku o pokretanju postupka.

               (7)

               Između svibnja 2012. i lipnja 2013. Latvija i Komisija redovito su razmjenjivale informacije. Latvija je Komisiju obavještavala o napretku postignutom u odnosu na postupak privatizacije komercijalnog dijela banke tako što je nekoliko puta dostavila informacije.

               (8)

               Komisija je 23. svibnja 2013. zatražila dodatne informacije. U dopisu od 3. lipnja 2013. Latvija je odgovorila na zahtjev za informacije, osim na pitanja o razvojnom segmentu banke. Latvija je istodobno osigurala razne popratne dokumente, uključujući ažurirane podatke o prodaji komercijalnog dijela MLB-a.

               (9)

               Latvijska nadležna tijela obavijestila su Komisiju 21. lipnja 2013. da iznimno prihvaćaju donošenje ove Odluke na engleskom jeziku.

               (10)

               Latvija je 28. lipnja 2013. obavijestila Komisiju da je u stvari dala u zajam 70,98 milijuna LVL društvu HipoNIA te je time premašila iznos mjere privremeno odobrene u odluci za pokretanje postupka za približno 11 milijuna LVL.

         2.   ČINJENICE

   2.1.   Korisnik – MLB

               (11)

               MLB je 19. ožujka 1993. osnovala latvijska vlada kao banku u državnom vlasništvu. Ministarstvo financija Republike Latvije nositelj je 100 % dionica banke.

               (12)

               MLB je banka srednje veličine u Latviji koja nudi bankovne usluge za građanstvo. MLB ima dvostruku ulogu, što znači da posluje i kao razvojna banka i kao univerzalna komercijalna banka (8).

               (13)

               MLB i njegove podružnice sačinjavaju MLB grupu. Sve podružnice banke uključene su u aktivnosti komercijalne prirode. Glavne su kako slijedi:

                           —

                           društvo SIA „Riska investiciju sabiedriba”, gospodarski subjekt za posebne svrhe („RIS”),

                           —

                           društvo SIA „Hipolizings” („Hipolizings”), koje pruža usluge leasinga (prvenstveno usluge leasinga za vozila) s tržišnim udjelom od 5 % od 30. lipnja 2011., financirano isključivo od strane MLB-a kroz zajam od 49 milijuna LVL,

                           —

                           društvo IPS „Hipo Fondi” (9) („Hipo Fondi”), koje se bavi upravljanjem aktivom i rukovodi državnim fondom za obvezno mirovinsko osiguranje (drugi stup) koji raspolaže i upravlja s 34 milijuna LVL (približno 4 % tržišnog udjela), 51 % je u vlasništvu bankovne podružnice RIS; društvo Hipo Fondi poslovalo je kao samostalni subjekt, ali je imalo koristi od mreže podružnica, prodajnog osoblja i tehničke podrške MLB-a,

                           —

                           društvo SIA „Hipoteku bankas Nekustama Ipasuma Agentura” („HipoNIA”), koje se bavi upravljanjem nenaplativom aktivom (10) te upravlja portfeljem aktive, a financira ga isključivo MLB.

               (14)

               U skladu s planom restrukturiranja opisanim u uvodnim izjavama 45. do 95. odluke o pokretanju postupka, MLB je u postupku restrukturiranja u isključivo razvojnu banku (odnosno banku koja podupire strukturne, gospodarske i socijalne politike u ime države, u skladu s njezinom javnom zadaćom). U tom smislu više ne obavlja komercijalne aktivnosti.

               (15)

               Latvija je imenovala neovisnog vanjskog savjetnika za pripremu idejnog nacrta razvojnih institucija u Latviji. Prvi nacrt „Izvješća o optimizaciji sustava razvojnih financijskih institucija u Latviji” dostavljen je Komisiji i Međunarodnom monetarnom fondu (IMF) 11. veljače 2011.

               (16)

               U nacrtu izvješća preporučuje se, među ostalim, stvaranje jedinstvene razvojne institucije („SDI”), uz istodobno uvažavanje potrebe za osiguranjem njezine neovisnosti s pomoću donošenja posebnog zakona kojim bi se ona osnovala i stvaranjem neovisnih tijela za donošenje odluka. U tom se smislu u nacrtu izvješća prepoznaje potreba za oblikovanjem funkcionalne strukture jedinstvene razvojne institucije od samoga početka, na temelju cjelovitog pregleda postojećih programa i njihovih funkcionalnih potreba te potreba za osobljem, poštujući pritom posebno procjenu rizika i funkcije upravljanja.

               (17)

               Nadalje, naglašava se potreba za državnim intervencijama kroz neizravne instrumente (individualna i portfeljna jamstva, poduzetnički kapital, mezzanine fondovi itd.), uz istodobno udaljavanje od izravnog kreditiranja velikih razmjera i ostavljanje izravnih intervencija samo kao opcije za mali broj vrlo specifičnih i opravdanih slučajeva (mikrokreditiranje, poljoprivrednici itd.).

               (18)

               Kako se navodi u nacrtu izvješća, neizravno usmjereno izdavanje kredita s državnom potporom povećalo bi pristup mogućim korisnicima takvih programa te unaprijedilo troškovnu učinkovitost raspodjele kao i suradnju s komercijalnim bankarskim sektorom.

         2.2.   Strategija restrukturiranja: MLB prodaje svoje komercijalne aktivnosti

               (19)

               U skladu s dodatnim Memorandumom o razumijevanju („sMoU”) iz srpnja 2010., neovisni je savjetnik trebao sastaviti plan restrukturiranja MLB-a. Taj je savjetnik bio dobio upute da pripremi scenarije restrukturiranja banke u kojima bi se omogućilo razdvajanje aktive od obveza povezanih s financiranjem razvoja da bi banka s njezinim komercijalnim aktivnostima mogla biti privatizirana ili restrukturiranje banke prodajom komercijalnih aktivnosti pri čemu bi preostao razvojni segment.

               (20)

               Nakon analize financijske situacije banke neovisni je savjetnik u planu restrukturiranja donesenom u travnju 2011. („plan restrukturiranja iz travnja 2011.”) zaključio da bi najbolji scenarij bio prodaja komercijalne aktive MLB-a, u paketima i pravovremeno.

               (21)

               Latvijska je vlada 1. studenoga 2011. prihvatila strategiju prodaje preporučenu u planu restrukturiranja iz travnja 2011., a posebno prodaju komercijalnog segmenta MLB-a u šest paketa.

               (22)

               Subjekti koji pripadaju MLB grupi, a koji su trebali biti prodani prodajom udjela kao pravni subjekti prikazani su u grafikonu 1.

                  Grafikon 1.

                  Pregled pravnih subjekata koji pripadaju MLB grupi
                   (11)

                  Izvor: Latvijska nadležna tijela

               (23)

               Od 31. kolovoza 2011. imovina i obveze komercijalnog segmenta MLB-a koji je trebao biti prodan obuhvaćale su:

                           —

                           komercijalni kreditni portfelj i udjele u podružnicama (HipoNIA, Hipolizings i Hipo Fondi) od 283,8 milijuna LVL,

                           —

                           depozite u iznosu do 356,1 milijuna LVL.

               (24)

               Postupak prodaje proveden je uz pomoć renomiranog vanjskog savjetnika. Početno je kontaktiran 121 mogući kupac. Inicijalne informacije o prodaji primilo je njih 98, od čega je 18 potpisalo ugovor o povjerljivosti podataka, 51 nije bio zainteresiran, a 29 nije dostavilo odgovor. Do 16. prosinca 2011., na kraju prve faze prodajnog postupka, primljeno je devet početnih ponuda. Do 11. siječnja 2012., tijekom druge faze prodajnog postupka, tri potencijalna kupca podnijela su poboljšanu ponudu, šestero ih je zadržalo svoju početnu ponudu te je primljena jedna nova ponuda. Svim navedenim potencijalnim ulagačima pružen je pristup podatkovnom prostoru. Tijekom te faze postupka tri su se potencijalna kupca povukla iz postupka, a jedan je izrazio interes samo za dijelove dvaju paketa (paketi 2 i 3), ali nije dostavio posebnu ponudu. Uslijed toga do 16. ožujka 2012. primljene su konačne ponude od četiriju potencijalnih ulagača, većinom za jedan od paketa iako je jedan potencijalni kupac dostavio ponudu za tri paketa.

      Paketi

               (25)

               Strategija prodaje koju su prihvatila latvijska nadležna tijela 1. studenoga 2011. bila je raspodjela aktive i obveza MLB-a početno u šest odvojenih paketa, u skladu s ispitanim tržišnim interesom. Tijekom prodajnog postupka Paket 3 je dalje podijeljen u dva odvojena paketa, 3A i 3B. Paketi su prodani različitim kupcima, pri čemu su preostala aktiva i obveze MLB-a prenesene na razvojni segment. Postupak je završen i svi su paketi bili prodani do 30. lipnja 2013. Pakete sačinjavaju:

                           1.

                           Paket 1 (12) i Paket 2 (13) koji obuhvaćaju većinu komercijalnih kredita i depozita, koji su prodani. Postupak je materijalno završen 24. studenoga 2012. Preostali komercijalni uvjeti bit će određeni tijekom 2013. (kompenzacija od kupca […] (14) ([…]) i […] LVL u skladu s uvjetima ugovora o prodaji ([…]) s […] LVL);

                           2.

                           Paket 5 koji čini društvo Hipolizings, podružnica MLB-a za usluge leasinga, i koji je prodan 1. kolovoza 2012., i Paket 6 koji je sastavljen od drugog stupa mirovinskog osiguranja, kojim upravlja društvo Hipo Fondi i koji je prodan u studenome 2012. Prodaja društva Hipo Fondi, kao preostalog neaktivnog društva, provest će se u 2013.;

                           3.

                           Paket 3 sastoji se od naplativih poduzetničkih kredita povezanih s promotorima razvoja nekretnina i gradnjom. Podijeljen je na pakete 3A i 3B kako bi se olakšao postupak prodaje, s obzirom na to da za njega nije iskazan odgovarajući tržišni interes. Paket 3A prodan je privatnom ulagaču 18. lipnja 2013., a Paket 3B prodan je latvijskoj Agenciji za privatizaciju (LPA) 28. lipnja 2013.;

                           4.

                           Paket 4 (15) koji se odnosi na društvo HipoNIA prodan je latvijskoj Agenciji za privatizaciju 28. lipnja 2013.

               (26)

               U pogledu raznih opcija prodaje za pakete 3B i 4 latvijska su nadležna tijela smatrala da su ponude koje su ulagači za njih dostavili bile neodgovarajuće i nisu odražavale stvarnu intrinzičnu vrijednost aktive koju su paketi sadržavali (kako je procijenio neovisni renomirani stručnjak). Kako bi što više smanjila gubitke, država je odlučila prodati pakete 3B i 4 latvijskoj Agenciji za privatizaciju.

               (27)

               U pogledu društva Hipo Fondi, s obzirom na ponude ulagača, ono je moglo biti prodano kao pravni subjekt i društvo koje posluje, s cjelokupnom aktivom kojom upravlja ili pak prodajom njegove aktive. Prema navodu Latvije odabrana je druga opcija jer je, među ostalim razlozima, ponuđena bolja cijena za prodaju aktive. U skladu s navedenim prodana je gotovo ukupna ekonomska aktivnost društva Hipo Fondi, odnosno tri mirovinska osiguranja „Rivjera”, „Safari” i „Jurmala”. Osim tih mirovinskih osiguranja društvo Hipo Fondi također je upravljalo s nekoliko privatnih portfelja i zatvorenih fondova. Neki od njih već su prestali s radom, a preostali su u tijeku prestanka. Društvo Hipo Fondi ostat će isključivo neaktivno društvo i neće voditi stvarno aktivno poslovanje. Takvo neaktivno društvo moglo je biti likvidirano ili prodano. Poduzet je postupak prodaje za taj pravni subjekt i manjinski dioničar društva Hipo Fondi (16) iskazao je interes za kupnju dionica […]. Latvijska su nadležna tijela odlučila nastaviti s prodajom manjinskom dioničaru zbog boljeg financijskog ishoda i bržeg rješenja u usporedbi s likvidacijom. Prodaja društva Hipo Fondi gotovo je završena. Potpisan je prodajni ugovor, no prestanak društva još nije dovršen jer latvijski nadzornik, Komisija za financijsko tržište i tržište kapitala („FCMC”) provodi nadzor nad stjecanjem. Društvo Hipo Fondi nema registrirano pravo intelektualnog vlasništva, pa su registrirani žig „hipo” te s njime povezana prava u vlasništvu MLB-a. U sastavnom dijelu ugovora s kupcem MLB nije uložio prigovor na upotrebu pojma „hipo” u nazivu društva Hipo Fondi.

               (28)

               U pogledu prodaje društva HipoNIA, MLB je 20. lipnja 2013. prenio kapital u iznosu od […] LVL društvu HipoNIA. Ta je rekapitalizacija bila potrebna jer se prijenos društva HipoNIA iz MLB-a na latvijsku Agenciju za privatizaciju proveo po […] prema knjižnoj vrijednosti, uz razliku koja je iznosila […] LVL. Razlika je iznosila […] od MLB-a jer je to bio preduvjet za državnu riznicu da dodijeli kredit društvu HipoNIA i latvijsku Agenciju za privatizaciju da kupi dionice društva HipoNIA. Ukupni neto […] za MLB od transakcija iznosi […] LVL (odnosno […] od neto vrijednosti, nakon naknada, u trenutku pokretanja transakcije).

                  Tablica 1.

                  Pregled paketa i uvjeti njihove prodaje

                           u 000 LVL

                           Sadržaj

                           Trenutačni status

                           Ulagač

                           Bruto knjižna vrijednost

                           Neto knjižna vrijednost

                           Konačna cijena/Dugoročna ekonomska vrijednost

                           Bruto eskont

                           Neto eskont

                           Bruto gubitak

                           Neto gubitak

                           Paket 1

                           Naplativi krediti za građanstvo i malo poduzetništvo

                           Prodan

                           Swedbank

                           […]

                           […]

                           […]

                           […]

                           […]

                           […]

                           […]

                           Paket 2

                           Naplativi veliki poduzetnički krediti

                           Prodan

                           Swedbank

                           […]

                           —

                           —

                           […]

                           —

                           […]

                           —

                           Paket 3A

                           Naplativi poduzetnički krediti povezani s promotorima razvoja nekretnina i gradnjom

                           Prodan

                           Ulagač 2

                           […]

                           […]

                           […]

                           […]

                           […]

                           […]

                           […]

                           Paket 3B

                           U postupku

                           Agencija za privatizaciju

                           […]

                           […]

                           […]

                           […]

                           […]

                           […]

                           […]

                           Paket 4

                           HipoNIA: društvo za upravljanje nenaplativom aktivom

                           U postupku

                           Agencija za privatizaciju

                           […]

                           […]

                           […]

                           […]

                           […]

                           […]

                           […]

                           Paket 5

                           Hipolizings: društvo za pružanje usluga leasinga (vozila, …)

                           Prodan

                           Swedbank

                           […]

                           —

                           […]

                           […]

                           […]

                           —

                           Paket 6

                           Hipo Fondi: upravljanje aktivom za državni obvezni mirovinski fond

                           Prodan

                           SEB Bank

                           —

                           —

                           […]

                           —

                           —

                           […]

                           […]

                              Izvor: Latvijska nadležna tijela

               (29)

               Ukupni iznos ostvaren postupkom prodaje bio je granično bolji od predviđenoga u osnovnom scenariju po osnovnim eskontima u prodajnoj strategiji, ako se bruto eskonti iz prodajne strategije primijene na bruto knjižne vrijednosti. Gubitak je iznosio 53,1 milijun LVL u usporedbi s očekivanim gubitkom od 56,8 milijuna LVL.

      Prekid poslovanja s vrijednosnim papirima

               (30)

               MLB prekida ugovore o uslugama pohrane depozita sa svojim klijentima. On će rastaviti povezanu infrastrukturu informatičke podrške i raspodijeliti ili otpustiti zaposlenike.

               (31)

               MLB će i u praksi u cijelosti prekinuti svoje poslovanje s vrijednosnim papirima. On će samo zadržati račune približno 100 klijenata, od kojih ni jedan nije dostupan (uglavnom zato jer su preminuli). Budući da banka zakonski ne može odmah prodati vrijednosne papire tih neaktivnih klijenata, MLB planira 1. steći licencu za rad s računima vrijednosnih papira tih klijenata i 2. opozvati potpunu bankovnu licencu koja je također obuhvaćala usluge pohrane depozita.

         2.3.   Strategija restrukturiranja: osnivanje jedinstvene razvojne institucije

               (32)

               Očekuje se da će preostale komercijalne aktivnosti nakon prodaje biti prenesene na razvojni segment: one uključuju, među ostalim, likvidnu aktivu od 20,3 milijuna LVL; drugu aktivu od 7,6 milijuna LVL; depozite po viđenju od 5,9 milijuna LVL i oročene depozite od 1 milijun LVL; ostale obveze od 1,7 milijuna LVL; i dionice u optjecaju od 19,2 milijuna LVL.

               (33)

               Nakon prodaje komercijalnih aktivnosti očekuje se da će se MLB od 30. lipnja 2013. sastojati isključivo od razvojnih aktivnosti. Zadržat će aktivu od oko 222,3 milijuna LVL.

               (34)

               U dodatnom Memorandumu o razumijevanju Latvija se obvezala Uniji i MMF-u na sljedeće:

                           (a)

                           Nakon prodaje komercijalne aktive MLB-a Latvija će pripojiti razvojni dio MLB-a ostalim državnim institucijama kako bi stvorila jedinstvenu razvojnu instituciju. Jedinstvena razvojna institucija provodila bi programe državne potpore kroz financijske instrumente kojima se trenutačno bave MLB, latvijska Agencija za jamstva, Fond za ruralni razvoj i Investicijski fond za zaštitu okoliša (17).

                           (b)

                           Jedinstvenoj razvojnoj instituciji neće biti dozvoljeno privlačiti privatne depozite. Ona će izbjegavati izravno izdavanje kredita, osim ako su koncesijski programi već odobreni ili u slučajevima kada je izdavanje kredita: i. povezano s isporukom proizvoda koje ne nude komercijalne banke ni nebankovne financijske institucije; ii. ovisi o visokospecijaliziranom znanju koje komercijalne banke i nebankovne financijske institucije ne posjeduju ili iii. premalog opsega ili previše rizično da bi bilo od interesa komercijalnim bankama ili nebankovnim financijskim institucijama.

                           (c)

                           MLB neće pokrenuti nikakve nove programe izravnih kredita dok se ne odobri akcijski plan za jedinstvenu razvojnu instituciju; sva sredstva koja je MLB rasporedio za provedbu nacionalnih instrumenata financijskog inženjeringa moraju se sačuvati i u cijelosti prenijeti jedinstvenoj razvojnoj instituciji, kada se ona uspostavi. Za unapređenje profesionalnog nadzora i transparentnosti nakon uspostave jedinstvene razvojne institucije osnovat će se savjetodavno vijeće kojim će predsjedati Ministarstvo financija i bit će sastavljeno od članova iz ključnih ministarstava, socijalnih partnera, Udruženja komercijalnih banaka i priznatih međunarodnih financijskih institucija sa stručnim iskustvom u razvojnim aktivnostima.

                           (d)

                           Kada se komercijalni dijelovi MLB-a prodaju ili prenesu latvijskoj Agenciji za privatizaciju, banka neće smjeti privlačiti nikakve nove privatne depozite. Latvijska Komisija za financijsko tržište i tržište kapitala osigurat će sukladnost s tom obvezom.

         2.4.   Opis mjera obuhvaćenih sadašnjom odlukom

               (35)

               U odnosu na razvojne aktivnosti MLB-a Komisija uzima u obzir namjeru Latvije da optimizira sustav razvojnih financijskih institucija kroz njihovu konsolidaciju u jedinstvenu razvojnu instituciju. U odluci o pokretanju postupka predviđeno je da bi MLB provodio razvojne aktivnosti samo do osnivanja jedinstvene razvojne institucije što se trebalo dogoditi 31. prosinca 2012. Međutim taj se postupak odužio i još uvijek je u tijeku. Budući da latvijska nadležna tijela još nisu u potpunosti završila projekt jedinstvene razvojne institucije, ta odluka pokriva samo komercijalni dio MLB-a. Zbog toga će razvojni dio MLB-a biti procijenjen u posebnoj konačnoj odluci.

               (36)

               U odluci o pokretanju postupka sljedeće su mjere koje je Latvija dodijelila komercijalnom dijelu MLB-a privremeno odobrene kao potpora za spašavanje:

                           (a)

                           mjera rekapitalizacije od 70,2 milijuna LVL dodijeljena 23. ožujka 2010.;

                           (b)

                           mjera rekapitalizacije od 50 milijuna LVL dodijeljena na kraju 2011. (dodijeljena kao mjera za likvidnost koja je trebala biti pretvorena u kapital);

                           (c)

                              standby aranžman za osiguranje likvidnosti od 250 milijuna LVL;

                           (d)

                           jamstva međunarodnim vjerovnicima komercijalnog segmenta MLB-a do 32 milijuna LVL; i

                           (e)

                           potpora za likvidnost do 60 milijuna LVL za osiguranje solventnosti pri likvidaciji loše aktive unutar društva HipoNIA.

               (37)

               Latvija je dostavila informacije o upotrebi te državne potpore za likvidaciju komercijalnog segmenta MLB-a, izmijenjene tako da se njima uzima u obzir provedba prodajne strategije.

               (38)

               Sveukupni iznos kapitala potrebnog iz mjere opisane u točki (b) uvodne izjave 36. bio je niži od prvobitno planiranoga, 25 milijuna LVL umjesto 50 milijuna LVL, jer su latvijska nadležna tijela odlučila da će MLB poslovati bez bankovne licence, što je umanjilo iznos traženog kapitala. Povećanje kapitala za 25 milijuna LVL odvijalo se u lipnju 2012. (18).

               (39)

                  Standby aranžman za osiguranje likvidnosti od 250 milijuna LVL opisan u točki (c) uvodne izjave 36. privremeno je odobren i dan na raspolaganje MLB-u od 1. siječnja 2012. do završetka postupka prodaje, kako bi bio dostupan u hitnim slučajevima osiguranja likvidnosti. Od 30. svibnja 2013. primijenjena potpora za likvidnost bila je znatno niža od najvišeg predviđenog iznosa (50 milijuna LVL) jer nije bilo podizanja depozita, a postupak restrukturiranja prošao je nesmetano. Trenutačno postoji nepokriveni saldo od 25 milijuna LVL za koji se očekuje da će biti otplaćen do 31. prosinca 2013.

               (40)

               Jamstva u iznosu do 32 milijuna LVL opisana u točki (d) uvodne izjave 36. trebala su biti osigurana međunarodnim vjerovnicima MLB-a s obzirom na njegov komercijalni segment. Budući da se prodaja komercijalnog segmenta i restrukturiranje MLB-a u razvojnu banku moglo smatrati događajem koji se podrazumijeva s obzirom na njihove ugovore, ta je mjera bila potrebna za jamčenje obveza u slučaju da ti međunarodni vjerovnici od MLB-a zatraže raniju otplatu kredita. Međutim, iznos jamstava potrebnih za komercijalni dio bio je niži od očekivana 32 milijuna LVL jer su samo neki međunarodni vjerovnici zatražili dodatne sigurnosne mjere. Od 30. svibnja 2013. predviđena razina jamstava koja će biti potrebna iznosila je 12,4 milijuna LVL.

               (41)

               Pokazalo se da je potpora za likvidnost društvu HipoNIA opisana u točki (e) uvodne izjave 36. viša od iznosa koji je Komisija privremeno odobrila, umjesto 60 milijuna LVL iznosila je 71 milijun LVL. Povećanje je zatraženo jer dio Paketa 3 nije prodan na tržištu, već je umjesto toga prenesen na društvo HipoNIA čime se povećao potrebni iznos sredstava. Očekuje se da će potpora za likvidnost biti otplaćena do 31. prosinca 2018.

               (42)

               Latvija je stoga zatražila Komisiju da odobri povećanje potpore za likvidnost za 11 milijuna LVL. U tom smislu Latvija je tvrdila da je cjelokupni iznos potpore potrebne za postupni prekid poslovanja komercijalnog segmenta MLB-a niži od iznosa privremeno odobrene potpore.

                  Tablica 2.

                  Pregled odobrene državne potpore u odnosu na dodijeljenu državnu potporu

               (situacija u svibnju 2013.)

                              Potpora za likvidnost MLB-u

                           Iznos koji je Komisija početno odobrila 26. siječnja 2012.

                              250,0 milijuna LVL

                           Iznos dodijeljen u prosincu 2011.

                              50,0 milijuna LVL

                              Potpora za likvidnost društvu HipoNIA

                           Iznos koji je Komisija početno odobrila 26. siječnja 2012.

                              60,0 milijuna LVL

                           Iznos dodijeljen u lipnju 2013.

                              71,0 milijun LVL

                              Jamstva

                           Iznos koji je Komisija početno odobrila 26. siječnja 2012.

                              32,0 milijuna LVL

                           Iznos dodijeljen u lipnju 2012.

                              12,4 milijuna LVL

                              Kapital

                           Iznos koji je Komisija početno odobrila 26. siječnja 2012.

                              70,2 + 50,0 milijuna LVL

                           Iznos dodijeljen u lipnju 2012.

                              70,2 + 25,0 milijuna LVL

                              Ukupna državna potpora

                              Iznos koji je Komisija početno odobrila 26. siječnja 2012.

                              462,2 milijuna LVL

                              Trenutačna procjena iznosa mjera potpore

                              228,6 milijuna LVL

         2.5.   Osnova za pokretanje postupka

               (43)

               U Komunikaciji o restrukturiranju (19) određena su pravila države primjenjiva na restrukturiranje financijskih institucija u trenutačnoj krizi. U skladu s Komunikacijom o restrukturiranju, da bi restrukturiranje financijske institucije u kontekstu trenutačne financijske krize bilo u skladu s člankom 107. stavkom 3. točkom (b) Ugovora, ono treba:

                           —

                           uključivati dostatni vlastiti doprinos korisnika (podjela opterećenja),

                           —

                           sadržavati dostatne mjere kojima se ograničava narušavanje tržišnog natjecanja,

                           —

                           dovesti do ponovne uspostave održivosti banke ili pokazati kako ona može zatvoriti svoje poslovanje na ispravan način.

               (44)

               U odluci o pokretanju postupka Komisija je privremeno odobrila potporu za sanaciju, smatrajući da su mjere opisane u uvodnoj izjavi 36. odgovarajuće jer se njima namjeravala ukloniti prijetnja latvijskom gospodarstvu proizašla iz problema MLB-a. Komisija je isto smatrala da su te mjere bile potrebne i da su predstavljale izbore s najboljom vrijednošću za latvijsku vladu kako bi postupno zatvorila komercijalne aktivnosti banke. Unatoč tomu Komisija je sumnjala u to da je potpora proporcionalna i zatražila je dodatne informacije u tom smislu.

      Zaštitne mjere protiv neopravdanog narušavanja tržišnog natjecanja – Prekid komercijalnih aktivnosti

               (45)

               Prema prodajnoj strategiji većina gospodarskih aktivnosti komercijalnog segmenta MLB-a trebala je biti prekinuta i prodana u paketima, a podružnice Hipolizings i Hipo Fondi trebale su biti prodane odvojeno od banke, što je Komisija smatrala pozitivnim.

               (46)

               U pogledu zatvaranja poslovanja na ispravan način Komisija je zaključila da su potrebne dodatne informacije o spojivosti potpore za prekid komercijalnih aktivnosti MLB-a. Komisija je od latvijskih nadležnih tijela posebno zatražila da joj dostave precizne ključne točke predviđene za prodaju aktivnosti kao i dodatne informacije u vezi s aktivnostima koje ne bi mogle biti prodane.

               (47)

               Što se tiče gospodarskih aktivnosti koje su se trebale nastaviti, samo su dva subjekta, odnosno društva Hipolizings i Hipo Fondi trebala biti prodana kao samostalni pravni subjekti. Unatoč tomu, s obzirom na njihovu ograničenu prisutnost na tržištu (20) i njihovu pravovremenu prodaju od strane banke, Komisija je početno zaključila da su mjere potpore bile prikladne.

      Ponovno uspostavljanje dugoročne održivosti gospodarskih aktivnosti MLB grupe

               (48)

               U odluci o pokretanju postupka Komisija je od latvijskih nadležnih tijela zatražila da dostave dodatne informacije za osiguranje da će subjekti koji bi ostali samostalni (Hipolizings i Hipo Fondi) biti održivi nakon prodaje. Konkretnije, Komisija je željela znati tko bi umjesto MLB-a osiguravao infrastrukturu ili financijska sredstva koja bi im bila potrebna nakon prodaje.

      Ispravno zatvaranje neprodanih komercijalnih aktivnosti

               (49)

               Iako se u prodajnoj strategiji navode informacije o uvjetima za ispravno zatvaranje komercijalnih aktivnosti, Komisija je u odluci o pokretanju postupka izrazila sumnje u osiguranje dostatnih zaštitnih mjera protiv neopravdanog narušavanja tržišnog natjecanja.

               (50)

               Komisija je posebno pozvala latvijska nadležna tijela da završe s prodajama na vrijeme i da predlože dodatne mjere kojima bi se osiguralo da banka odredi neprivlačne cijene svojih komercijalnih proizvoda i ograniči predujmove postojećih kredita.

         3.   PRIMJEDBE ZAINTERESIRANIH STRANAKA

               (51)

               Komisija nije zaprimila primjedbe zainteresiranih stranaka.

         4.   PRIMJEDBE LATVIJE NA ODLUKU O POKRETANJU POSTUPKA

               (52)

               Latvija je 5. travnja dostavila primjedbe na odluku o pokretanju postupka i kasnije dopunjavala svoje stajalište redovitim podnošenjem informacija do lipnja 2013. (21).

               (53)

               Općenito, Latvija smatra da su ispunjeni svi kriteriji za spojivu državnu potporu u pogledu MLB-a jer je: i. komercijalni segment likvidiran; ii. preostali razvojni segment posluje u okviru strogog raspona proizvoda (prijenos sredstava) i iii. preostalim institucijama opozvat će se licence i stoga se neće moći natjecati s komercijalnim bankama u pogledu financijskih sredstava.

               (54)

               U odnosu na razvojni segment MLB-a Latvija je dostavila opsežne informacije (22). Unatoč tomu Latvija je objasnila da dosad nije postignut konačni sporazum o stvaranju jedinstvene razvojne institucije, koja bi trebala preuzeti razvojni segment MLB-a. Latvija je navela da je zajednički akcijski plan o uspostavi jedinstvene razvojne institucije koji donose predmetna ministarstva i vanjski stručnjak trebao biti donesen 2. kolovoza 2013. i da će se taj posao nastaviti u cijeloj 2013. Međutim konačni datum osnivanja jedinstvene razvojne institucije još je uvijek nejasan.

               (55)

               Zbog toga je Latvija zatražila da se procjena državne potpore za osnivanje jedinstvene razvojne institucije obradi u odvojenom postupku, a ne u okviru postupka za komercijalni segment MLB-a.

               (56)

               U pogledu zaštitnih mjera protiv neopravdanog narušavanja tržišnog natjecanja Latvija vjeruje da se postojećim aranžmanima osigurava da ne postoji izravno natjecanje između komercijalnog segmenta MLB-a i drugih komercijalnih banaka. MLB je u studenome 2009. prekinuo s novom aktivnošću izdavanja kredita. Što se tiče depozita, prvobitno je bilo potrebno aktivno upravljanje depozitnom bazom kako bi se izbjegla dodatna državna potpora u obliku potpore za likvidnost do završetka prodaje. Depoziti povezani s komercijalnim segmentom MLB-a u konačnici su prodani kao dio paketa 1 i 2, dok su operacije platnih kartica i mreža bankomata ukinute.

               (57)

               Društvo HipoNIA koje je kupilo kreditne portfelje od MLB-a ne pruža dodatno financiranje nijednom od svojih klijenata. S obzirom na stanje tih kredita (gotovo svima je prošao rok plaćanja za više od 90 dana i pokušaji restrukturiranja već su provedeni) gotovo svi slučajevi rezultiraju ponovnim potpadanjem u vlasništvo društva HipoNIA.

               (58)

               U pogledu komercijalnog segmenta Latvija je dostavila cjeloviti raspored za prodaju ili likvidaciju aktive, odredila ključne točke postupka i obavijestila Komisiju o postignutom napretku i stvarnim datumima prodajnih ugovora. Latvija je izjavila da će sve pozicije bilance stanja povezane s komercijalnim segmentom biti izbrisane do siječnja 2014.

               (59)

               Latvija je osigurala detaljni pregled iznosa državne potpore koji su doista dodijeljeni komercijalnom segmentu MLB-a (odnosno potpora za likvidnost MLB-u od 50 milijuna LVL, državna jamstva od 12,4 milijuna, financijske intervencije od 95,2 milijuna LVL i potpora za likvidnost od 71 milijun LVL društvu HipoNIA). Latvija je naglasila da je ukupna potpora koja je MLB-u potrebna za njegov komercijalni dio niža od one kako se prvobitno pretpostavljalo (i na privremenoj osnovi odobrilo u odluci o pokretanju postupka).

               (60)

               Latvija je tvrdila da nijedna od mjera potpore nije od izravne koristi komercijalnim aktivnostima s kojima će društva Hipolizings i Hipo Fondi nastaviti nakon njihove prodaje. Osnovna djelatnost MLB-a podijeljena je u tri paketa i prodana u obliku prodaje aktive. Nijedan od tih paketa ne predstavlja poduzeće u smislu članka 107. stavka 1. Ugovora; Latvija stoga smatra da gospodarska aktivnost nije nastavljena nakon prodaje, a paketi neće imati koristi od državne potpore primljene prije prodaje.

               (61)

               Latvija smatra da samo prodaja Paketa 4 (društvo Hipolizings) može predstavljati nastavak gospodarske aktivnosti. Međutim, društvo Hipolizings će predstavljati vrlo malen dio grupe kojoj pripada njezin kupac (manje od 0,1 %) i […]. […]. Prodajom će se osigurati dugoročna održivost subjekta i neće se ugroziti održivost kupca. Nadalje, društvo Hipolizings ima vrlo mali tržišni udio od 5 %. Povrh toga, ono je imalo koristi samo u ograničenoj mjeri i neizravno od potpore dodijeljene MLB-u: njegovi postojeći ugovorni aranžmani nisu morali biti prekinuti neočekivano i, kao ostala društva u vlasništvu banke, društvo nije morao prodavati vlasnik u nepovoljnoj situaciji. Uzevši u obzir vrlo ograničen iznos potpore društvu Hipolizings, Latvija vjeruje da nakon prodaje i potpune integracije sa svojim kupcem društvo Hipolizings neće imati koristi od potpore.

               (62)

               Što se tiče neaktivnog društva Hipo Fondi prodanoga privatnom ulagaču, Latvija se obvezuje da […].

               (63)

               U vezi s prijenosom aktive iz MLB-a na društvo HipoNIA i njegovom naknadnom prodajom, Latvija se slaže s početnom procjenom Komisije, navedenom u odluci o pokretanju postupka, da prijenos ne uključuje potporu.

               (64)

               S obzirom na povećanje kapitala za komercijalni segment u 2012. Latvija je objasnila da se to povećanje odvijalo u dva dijela: prvi je povezan s prodajom paketa 1, 2, 3, 5 i 6, dok je drugi povezan s prodajom Paketa 4. Iznos kapitala držan je na minimumu i napravljena je kalkulacija za osiguranje adekvatnosti regulatornog kapitala za komercijalni segment nastavno na gubitke od prodaje.

               (65)

               U vezi sa standby aranžmanom za osiguranje likvidnosti dodijeljenim u kontekstu restrukturiranja, Latvija je priopćila da je potpora komercijalnom segmentu privremene prirode kako bi se osigurala ispravna prodaja. Latvija tvrdi da su moguća narušavanja tržišnog natjecanja, s obzirom na njegov mali opseg i privremenu prirodu, smanjena na najmanju moguću mjeru.

               (66)

               Konačno, Latvija je podnijela izvješća o nadzoru o restrukturiranju MLB-a, kao i o postupnom prekidu neprodanih komercijalnih aktivnosti i ex post procjenu likvidacije.

         5.   PROCJENA MJERA

   5.1.   Postojanje potpore u smislu članka 107. stavka 1. Ugovora

               (67)

               Kako je utvrđeno u članku 107. stavku 1. Ugovora, svaka potpora koju dodijeli država članica ili koja se dodjeljuje putem državnih sredstava u bilo kojem obliku kojim se narušava ili prijeti da će narušiti tržišno natjecanje stavljanjem određenih poduzetnika ili proizvodnje određene robe u povoljniji položaj, nespojiva je s unutarnjim tržištem u mjeri u kojoj utječe na trgovinu među državama članicama, osim ako je određeno drugačije.

      Korisnici potpore

               (68)

               Kako je određeno u uvodnoj izjavi 145. oduke o pokretanju postupka, pri procjeni mjera za utvrđivanje predstavljaju li mjere državnu potporu, potrebno je razlikovati između sadašnjih i budućih razvojnih bankovnih aktivnosti MLB-a, s jedne strane, i preostalih komercijalnih aktivnosti koje je MLB obavljao tijekom razdoblja tranzicije (postupnog prekida poslovanja) s druge strane. Latvijska su nadležna tijela dostavila podatke kojima se prikazuje kako su mjere koristile jednom odnosno drugom segmentu.

               (69)

               Područje primjene sadašnje odluke obuhvaća samo mjere dodijeljene komercijalnom dijelu MLB-a. Uvjeti poslovanja razvojnog dijela MLB-a, za koji se očekuje da će nastaviti s radom u obliku razvojne institucije koja se tek treba uspostaviti, bit će procijenjeni u posebnoj konačnoj odluci.

               (70)

               Zbog toga će se u sadašnjoj odluci procijeniti samo mjere koje je Latvija dodijelila i koje su koristile komercijalnom dijelu MLB-a u mjeri u kojoj su potrebne za restrukturiranje komercijalnog segmenta MLB-a.

               (71)

               Podsjeća se da je za procjenu mjera koje pružaju korist komercijalnom segmentu banke važno utvrditi je li, i u kojoj mjeri, nastavljena gospodarska aktivnost ili je prekinuta nakon prodaje komercijalne aktive i pasive (23). U tom smislu Komisija smatra da su prodajom paketa 3A (privatnom ulagaču), 3B i 4 (latvijskoj Agenciji za privatizaciju na postupno rješavanje) do 30. lipnja 2013., te gospodarske aktivnosti bivšeg komercijalnog dijela MLB-a ugašene. Također treba spomenuti da je veliki udio aktive kojim je prije upravljalo društvo Hipo Fondi prodan odvojeno od tog društva prodajom aktive. Komisija smatra da prodaja u paketima, što omogućuje različitim kupcima da dostavljaju ponude za različite dijelove komercijalne aktive i pasive MLB-a, učinkovito doprinosi likvidaciji komercijalnih aktivnosti MLB-a. Značajno je i da je banka više od jedanput pokušala prodati neprodanu aktivu, koja se u konačnici prenosi na latvijsku Agenciju za privatizaciju, pri čemu je prilagođavala pakete i opetovano pregovarala o ponudama s mogućim ulagačima. Čini se stoga da je MLB iskoristio sve raspoložive mogućnosti na tržištu da bi prodao tu aktivu najlošije kvalitete po razumnoj cijeni, odnosno po cijeni višoj od njezine dugoročne gospodarske vrijednosti kako je procijenio renomirani vanjski savjetnik.

               (72)

               U pogledu dodatnih aktivnosti MLB-a komercijalne prirode, Latvija je isto dostavila dostatne informacije o tome da su one već prekinute ili će biti prekinute u kratkom roku. neaktivno društvo Hipo Fondi koje će preostati nakon prodaje aktive kojom je ono upravljalo bit će prodano u narednim mjesecima, poslovanje s vrijednosnim papirima će se prekinuti, a društvo RIS, koje je u cijelosti dioničko društvo i trenutačno posjeduje udjele u Hipo Fondi i dvama društvima u postupku stečaja, bit će likvidirano. Planira se da će bankovna licenca MLB-a biti opozvana do 31. prosinca 2013.

               (73)

               Društvo Hipolizings prodano je kao pravni subjekt putem prodaje dionica društva. Latvija je prijavila da društvo Hipolizings nije imalo izravnu korist ni od jedne potpore dodijeljene njegovu matičnom društvu, MLB-u (24). Što se tiče moguće mjere financijske pomoći opisane u uvodnim izjavama 165. do 170. odluke o pokretanju postupka, podsjeća se da je prije prodaje društva Hipolizings loša aktiva MLB-a interno prenesena na društvo HipoNIA. U odluci o pokretanju postupka Komisija je zaključila da bi takav interni prijenos aktive mogao predstavljati samo mjeru financijske pomoći u korist društava Hipolizings i Hipo Fondi, ako i u mjeri u kojoj su ona imala koristi od takvih prijenosa. S obzirom na potvrdu Latvije da aktiva nije prenesena iz društva Hipolizings društvu HipoNIA, može se zaključiti da društvo Hipolizings nije primilo nikakvu financijsku pomoć koja bi izravno koristila njegovim aktivnostima. Međutim, kako je Latvija potvrdila, ne može se isključiti da je društvo Hipolizings imalo korist u ograničenoj mjeri od potpore dodijeljene MLB-u utoliko što postojeći ugovorni aranžmani društva Hipolizings nisu morali biti neočekivano prekinuti, i društvo nije morao prodavati vlasnik u nepovoljnoj situaciji. Prema tomu Komisija zaključuje da je društvo Hipolizings imalo koristi od potpore dodijeljene MLB-u, doduše neizravno i stoga u vrlo malom omjeru.

               (74)

               U pogledu društva Hipo Fondi, Komisija primjećuje da je ono, kada je prodano svojem manjinskom dioničaru, bilo isključivo neaktivno društvo. Latvija je potvrdila da su preostali privatni portfelji i zatvoreni fondovi kojima je upravljalo društvo Hipo Fondi već zatvoreni, u postupku zatvaranja ili će biti zatvoreni. Osim toga Latvija se obvezala da […].

               (75)

               S obzirom na prethodno navedeno može se zaključiti da će Hipo Fondi ostati isključivo neaktivno društvo i neće voditi stvarno aktivno poslovanje, barem neko vrijeme. S obzirom na to da neaktivno društvo prekida aktivnosti koje je prethodno vodilo društvo Hipo Fondi kao podružnica MLB-a i trenutno ne poduzima nikakve nove gospodarske aktivnosti, može se zaključiti da ne postoji kontinuitet između društva Hipo Fondi kao poduzeća koje je bilo dio MLB grupe i novog subjekta, odnosno društva Hipo Fondi u vlasništvu novog (novih) vlasnika, koje obavlja nove gospodarske aktivnosti, ako one uopće postoje. Prema tome ne može se smatrati da je neaktivno društvo Hipo Fondi imalo koristi od potpore prethodno dodijeljene MLB-u.

               (76)

               Društvo HipoNIA sadržavat će aktivu bivšeg komercijalnog segmenta MLB-a u režimu rada u kojem se taj segment postupno ukida i poslovat će samo ograničeno vrijeme. Međutim, u skladu s ustaljenom praksom, mjere koje su usmjerene na postupni prestanak komercijalnih aktivnosti mogu ipak predstavljati potporu (25).

               (77)

               U pogledu poduzeća koja su kupci paketa, Komisija primjećuje da je na temelju informacija koje je Latvija dostavila postupak prodaje proveden na otvoren i nediskriminirajući način, po tržišnim uvjetima i s ciljem da se što više poveća cijena posebnih paketa.

               (78)

               U pogledu prijenosa društva HipoNIA ispod tržišne vrijednosti, Komisija potvrđuje početni zaključak odluke o pokretanju postupka da se kupac društva, latvijska Agencija za privatizaciju, ne može smatrati korisnikom potpore jer ne obavlja gospodarske aktivnosti, već je to samo agencija latvijske države (26).

               (79)

               Na temelju toga Komisija smatra da nikakva potpora nije dodijeljena poduzećima koja su kupci komercijalne aktive i pasive MLB-a.

               (80)

               Zaključno, nakon prodaje svih paketa sastavljenih od bivših komercijalnih aktivnosti MLB-a, koja je do sada već zaključena, mjere potpore pružaju korist samo onim komercijalnim aktivnostima MLB-a nastavljenim nakon prodaje društava HipoNIA i Hipolizings.

      Mjere potpore

               (81)

               Kako je navedeno u uvodnoj izjavi 73., društvo Hipolizings imalo je korist (doduše u ograničenoj mjeri) od potpore dodijeljene MLB-u. Kako je prethodno navedeno, njegovi ugovorni aranžmani nisu morali biti prekinuti neočekivano i društvo nije morao prodavati vlasnik u nepovoljnoj situaciji, što je, da je to bio slučaj, moglo rezultirati prodajom po znatno nižoj cijeni. Ograničena narav koristi ili činjenica da se ona ne može kvantificirati ne mijenja procjenu Komisije u tom smislu.

               (82)

               S obzirom na to da je društvo Hipolizings aktivno u financijskom sektoru, svaka korist proizašla iz državnih sredstava koja doprinosi njegovim aktivnostima mogla bi utjecati na trgovinu unutar Unije i narušiti tržišno natjecanje. Prema tomu mjere koje idu u korist njegovim aktivnostima moraju se smatrati odgovornima za narušavanje tržišnog natjecanja i utjecanje na trgovinu među državama članicama. Prednost je osigurana kroz državna sredstva i selektivna je jer korist od nje ima samo jedna financijska grupa.

               (83)

               S obzirom na prethodno navedeno Komisija zaključuje da neizravna korist za društvo Hipolizings proizašla iz mjera potpore dodijeljenih MLB-u predstavlja državnu potporu u smislu članka 107. stavka 1. Ugovora.

               (84)

               U pogledu mjere za likvidnost dodijeljene društvu HipoNIA, koja se zadržava tijekom faze restrukturiranja, iako u višem iznosu, u odluci o pokretanju postupka već je utvrđeno da ta mjera predstavlja državnu potporu. Komisija nema razloga za promjenu svoje prethodne procjene u pogledu povećanog iznosa potpore za likvidnost. Izmijenjeni iznos mjere ne utječe na njegovu kvalifikaciju kao potpora. Komisija shodno tome zaključuje da potpora za likvidnost od 71 milijun LVL društvu HipoNIA predstavlja državnu potporu.

               (85)

               U vezi s drugim mjerama potpore dodijeljenim MLB-u, matičnom društvu društva HipoNIA, prednost koja iz njih proizlazi ne ide u korist društva HipoNIA. Sve te druge mjere potpore dodijeljene MLB-u imale su za cilj i utjecale na održavanje aktivnosti MLB-a tijekom duljeg razdoblja nego što bi to bilo moguće u slučaju neposredne insolventnosti i likvidacije. Kada su one dodijeljene MLB-u, HipoNIA je poslovala kao društvo za upravljanje lošom aktivom unutar MLB grupe. Budući da su aktivnosti društva HipoNIA bile ograničene na likvidaciju aktive bez odgode bez ikakvih prednosti dodijeljenih klijentima, ono je predstavljalo integralni dio likvidacijskog postupka. Prema tomu neizravna se pomoć od drugih mjera potpore dodijeljenih komercijalnom segmentu MLB-a može isključiti u slučaju društva HipoNIA.

         5.2.   Spojivost potpore s unutarnjim tržištem

               (86)

               Budući da je u odjeljku 5.1. utvrđeno da mjera za likvidnost društva HipoNIA i neizravna korist društva Hipolizings od mjere potpore dodijeljene MLB-u predstavljaju državnu potporu u smislu članka 107. stavka 1. Ugovora, potrebno je procijeniti njihovu spojivost s unutarnjim tržištem.

         5.2.1.   Pravna osnova za ocjenu spojivosti

               (87)

               U uvodnim izjavama 177. do 180. odluke o pokretanju postupka već je utvrđeno da se mjere potpore koje su donijele korist komercijalnim aktivnostima MLB-a trebaju procijeniti u skladu s člankom 107. stavkom 3. točkom (b) Ugovora, a posebno s Komisijinom Komunikacijom o restrukturiranju.

         5.2.2.   Spojivost mjere potpore u okviru Komunikacije o restrukturiranju

      Obnavljanje dugoročne održivosti gospodarskih aktivnosti MLB-a nastavljenih od strane društva Hipolizings nakon njegove prodaje

               (88)

               Točkom 17. Komunikacije o restrukturiranju potvrđuje se da prodaja (dijela) financijske institucije trećoj strani može pomoći ponovnom uspostavljanju njezine dugoročne održivosti.

               (89)

               Društvo Hipolizings prodano je društvu Swedbank Lizings koje je najveće društvo za usluge leasinga u Latviji (22 % tržišnog udjela). Ono je usko integrirano u opće bankarske operacije društva Swedbank. Od 31. svibnja 2013., Swedbank je prema agenciji Moody's poboljšao kreditni rejting na A1. Zabilježeno je da poslovanje te grupe ima odgovarajuću profitabilnost (uz stopu povrata na kapital od 16,9 % u 2012. i od 13,8 % u prvom tromjesečju 2013. (27)) uz omjer temeljnog kapitala Tier 1 veći od 15 %. Aktivnosti društva Hipolizings predstavljaju vrlo mali udio aktive Swedbank grupe (ca. 0,05 %).

               (90)

               S obzirom na prethodno navedeno Komisija zaključuje da su gospodarske aktivnosti MLB-a s kojima je društvo Hipolizings nastavilo nakon njegove prodaje društvu Swedbank Lizings, integriranom u Swedbank grupu, održive.

      Ispravno zatvaranje neprodanih komercijalnih aktivnosti

               (91)

               Latvija je potvrdila da društvo HipoNIA, koje je kupilo kreditne portfelje od MLB-a, ne osigurava dodatno financiranje nijednom od svojih klijenata. Nadalje je podnijela izvješća o nadzoru postupnog prekida neprodanih komercijalnih aktivnosti i ex post procjenu likvidacije.

               (92)

               Komisija pozitivno ocjenjuje napore koje su poduzeli Latvija i MLB da bi prodali sve komercijalne aktivnosti koje se mogu prodati, osim kada je to bilo manje ekonomski povoljno nego da ih se postupno ukida, kako je procijenio renomirani vanjski savjetnik.

               (93)

               S obzirom na prethodno navedeno Komisija zaključuje da su sumnje koje je iskazala u odluci o pokretanju postupka otklonjene i zahtjevi iz Komunikacije o restrukturiranju u pogledu ispravnog zatvaranja poslovanja u ovom su slučaju ispunjeni.

      Potpora ograničena na nužni minimum/vlastiti doprinos

               (94)

               Već je u odluci o pokretanju postupka zaključeno da se u osnovnom scenariju sadržanom u prodajnoj strategiji predviđa ograničavanje potpore potrebne za postupni prekid komercijalnih aktivnosti MLB-a na minimum (28). Stvarna provedba tog plana ne mijenja procjenu.

               (95)

               Osim toga, u odluci o pokretanju postupka zaključeno je i da se komercijalne aktivnosti MLB-a prekidaju njihovom prodajom, čime se osigurava da banka doprinosi restrukturiranju što je više moguće vlastitim sredstvima (29).

      Izbjegavanje neprimjerenog narušavanja tržišnog natjecanja

               (96)

               Kako je već određeno u odluci o pokretanju postupka, pravovremene prodaje podružnica MLB-a odvojeno od banke kao i podjela banke u nekoliko paketa prije njihove prodaje ublažavaju neprimjerena narušavanja tržišnog natjecanja uzrokovana potporom. Prema tome, smatra ih se pozitivnima (30).

               (97)

               Budući da je prodaja zaključena, otklonjene su sumnje izražene u odluci o pokretanju postupka u vezi s tempom prodaje.

               (98)

               Budući da je Latvija potvrdila da se neće dodjeljivati predujmovi za postojeće kredite društva HipoNIA, sumnje izražene u tom smislu u odluci o pokretanju postupka također su otklonjene.

               (99)

               U vezi s društvom Hipolizings Komisija je u odluci o pokretanju postupka početno zaključila da su mjere za ograničavanje narušavanja tržišnog natjecanja, prouzročenog državnom potporom koja mu je bila dodijeljena, bile odgovarajuće. S obzirom na potvrdu Latvije da društvo Hipolizings nije imalo koristi ni od jedne izravne potpore, te se početne procjene Komisije sada mogu potvrditi. Osim toga, Hipolizings […]. […]. Doista, s obzirom na ograničenu tržišnu prisutnost društva Hipolizings (tržišni udio od 5 %) i ograničenu potporu koja mu je dodijeljena, te koja je isključivo neizravna, mjere za ograničavanje narušavanja tržišnog natjecanja koje se uglavnom sastoje od njegove pravovremene prodaje od strane MLB-a odgovarajuće su.

         5.2.3.   Zaključak o spojivosti

               (100)

               S obzirom na prethodno navedeno Komisija smatra da plan restrukturiranja MLB-a i njegova provedba do danas u pogledu komercijalnih aktivnosti MLB-a ispunjuju sve uvjete utvrđene u Komunikaciji o restrukturiranju.

         6.   ZAKLJUČAK

               (101)

               Komisija smatra da potpora za likvidnost u iznosu od 71 milijun LVL koju je Latvija u lipnju 2013. dodijelila MLB-u (odnosno pravnoj osobi društvu HipoNIA) i neizravna korist za društvo Hipolizings od mjera za restrukturiranje dodijeljenih MLB-u, predstavljaju državnu potporu u smislu članka 107. stavka 1. Ugovora.

               (102)

               Komisija smatra da je Latvija nezakonito provela dodatnu potporu za likvidnost od 11 milijuna LVL te time prekršila odredbu članka 108. stavka 3. Ugovora. Međutim, Komisija smatra da je mjera zajedno s originalnom potporom za likvidnost od 60 milijuna LVL društvu HipoNIA spojiva s unutarnjim tržištem u skladu s člankom 107. stavkom 3. točkom (b) Ugovora.

               (103)

               Komisija također smatra da je neizravna korist za društvo Hipolizings od mjera za restrukturiranje dodijeljenih MLB-u spojiva s unutarnjim tržištem u skladu s člankom 107. stavkom 3. točkom (b) Ugovora,

         DONIJELA JE OVU ODLUKU:
   Članak 1.
   Državna potpora koju je Latvija dodijelila MLB-u u obliku potpore za likvidnost za društvo HipoNIA u iznosu od 71 milijun LVL i neizravna korist za društvo Hipolizings od mjera za restrukturiranje dodijeljenih MLB-u, spojive su s unutarnjim tržištem.
   Članak 2.
   Ova je Odluka upućena Republici Latviji

      Sastavljeno u Bruxellesu 17. srpnja 2013.

            Za Komisiju

         Joaquín ALMUNIA

            Potpredsjednik

      (1)  SL C 130, 4.5.2012., str. 42.

      (2)  Na latvijskom, Latvijas Hipoteku un zemes bankas.

      (3)  Odluka Komisije u predmetu državne potpore NN 60/09, Rekapitalizacija „Hipotekarne i državne banke Latvije” od 19. studenoga 2009. (SL C 323, 31.12.2009., str. 5.).

      (4)  Za dodatne pojedinosti vidjeti uvodne izjave 3.–21. odluke o pokretanju postupka.

      (5)  Odluka Komisije u predmetu državne potpore SA.30704 (12/C) (ex NN53/10) – Dodatne mjere potpore latvijskoj Hipotekarnoj i državnoj banci od 26.1.2012. (SL C 130, 4.5.2012., str. 42.).

      (6)  Komisija je posebno izrazila sumnje u pogledu plaćanja instrumenata potpore, prekida komercijalnih aktivnosti MLB-a, obnove dugoročne održivosti gospodarskih aktivnosti MLB grupe, ispravnog zatvaranja neprodanih komercijalnih aktivnosti i kompenzacijskih mjera.

      (7)  SL C 195, 19.8.2009., str. 9.

      (8)  Za dodatne pojedinosti o MLB-u vidjeti uvodne izjave 22.–42. odluke o pokretanju postupka.

      (9)  Hipo Fondi je samostalno društvo za upravljanje aktivom s neovisnim računovodstvom i upravom. Znatan udio u društvu ([42–43] %) pripada aktivnim dioničarima.

      (10)  Oni se prvenstveno sastoje od kredita i nekretnina.

      (11)  Prikazane su samo podružnice s više od 50 % udjela.

      (12)  Paket 1 sastoji se od naplativih kredita za građanstvo i malih poduzetničkih kredita, bez izloženosti promotorima razvoja nekretnina i gradnji, od približno 94,6 milijuna LVL u smislu neto knjižne vrijednosti zajedno sa svim oročenim depozitima i depozitima po viđenju građana i malim oročenim depozitima i depozitima po viđenju poduzetnika u iznosu od 244 milijuna LVL.

      (13)  Paket 2 sastoji se od naplativih velikih poduzetničkih kredita, bez izloženosti promotorima razvoja nekretnina i gradnji, od približno 27,4 milijuna LVL u smislu neto knjižne vrijednosti sa svim velikim oročenim depozitima i depozitima po viđenju poduzetnika u iznosu od 103 milijuna LVL.

      (14)  Povjerljive informacije; izostavljeni dijelovi prikazani su kao […].

      (15)  Paket 4 sastoji se od dionica društva HipoNIA i zajma unutar grupe koji je MLB dao društvu HipoNIA u iznosu od 41,3 milijuna; nakon prodaje aktiva društva HipoNIA uglavnom će se sastojati od nenaplativnih kredita („NPL-i”).

      (16)  Manjinski dioničar društva Hipo Fondi koji kupuje neaktivno društvo nije povezan s kupcem aktive kojom je Hipo Fondi nekada upravljao.

      (17)  Prema dodatnom Memorandumu o razumijevanju latvijska su nadležna tijela trebala predstaviti akcijski plan u vezi s tim spajanjem do 30. lipnja 2013. Međutim napredak je spor, posebno zato što se Ministarstvo gospodarstva i Ministarstvo financija nisu mogli dogovoriti koja bi institucija bila odgovorna za nadzor jedinstvene razvojne institucije.

      (18)  Ukupna rekapitalizacija iz 2010. odnosno 2012. stoga iznosi 95,2 milijuna LVL (70,2 milijuna plus 25 milijuna LVL).

      (19)  Komunikacija Komisije o povratu održivosti i ocjeni mjera restrukturiranja financijskoga sektora u trenutačnoj krizi prema pravilima o državnim potporama (SL C 195, 19.8.2009., str. 9.).

      (20)  Društvo Hipolizings ima tržišni udio od 5 % na tržištu leasinga, a društvo Hipo Fondi ima tržišni udio od 4 % na tržištu za upravljanje drugim stupom mirovinskog osiguranja.

      (21)  Glavni podnesci zaprimljeni su 15. travnja 2013. i 3. lipnja 2013.

      (22)  Informacije o razvojnom segmentu nisu detaljno navedene jer to nije predmet ove Odluke.

      (23)  Vidjeti uvodnu izjavu 153. odluke o pokretanju postupka.

      (24)  Vidjeti uvodnu izjavu 60.

      (25)  Vidjeti na primjer odluke Komisije od 25. listopada 2010. u predmetu N 560/09 Potpora za likvidaciju banke Fionia Bank (SL C 76, 10.3.2011., str. 3.) od 23. travnja 2010. u predmetu 194/09 Potpora za likvidaciju društvu Bradford & Bingley (SL C 143, 2.6.2010., str. 22.) i od 5. studenoga 2008. u predmetu NN 39/08 Potpora za likvidaciju banke Roskilde bank (SL C 12, 17.1.2009., str. 3.).

      (26)  Vidjeti uvodnu izjavu 158. odluke o pokretanju postupka.

      (27)  Izvor: http://www.swedbank.com/idc/groups/public/@i/@sbg/@gs/@ir/documents/financial/cid_900555.pdf.

      (28)  Vidjeti njezinu uvodnu izjavu 210.

      (29)  Vidjeti njezine uvodne izjave 211.–212.

      (30)  Vidjeti uvodnu izjavu 219. odluke o pokretanju postupka.


title: Odluka Vijeća 2011/625/ZVSP od 22. rujna 2011. o izmjeni Odluke 2011/137/ZVSP o mjerama ograničavanja s obzirom na stanje u Libiji

text:
               18/Sv. 014

               HR

               Službeni list Europske unije

               33

         32011D0625

               L 246/30

               SLUŽBENI LIST EUROPSKE UNIJE

               22.09.2011.

      ODLUKA VIJEĆA 2011/625/ZVSP
   od 22. rujna 2011.
   o izmjeni Odluke 2011/137/ZVSP o mjerama ograničavanja s obzirom na stanje u Libiji
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Vijeće je 28. veljače 2011. donijelo Odluku 2011/137/ZVSP (1) kojom se provodi Rezolucija 1970 (2011.) Vijeća sigurnosti Ujedinjenih naroda (RVSUN).

               (2)

               Vijeće je 23. ožujka 2011. donijelo Odluku 2011/178/ZVSP o izmjeni Odluke 2011/137/ZVSP (2) i provedbi RVSUN-a 1973 (2011.).

               (3)

               Vijeće sigurnosti Ujedinjenih naroda usvojilo 16. rujna 2011. RVSUN 2009 (2011.) kojom se izmjenjuju mjere ograničavanja uvedene RVSUN-om 1970 (2011.) i RVSUN-om 1973 (2011.).

               (4)

               Odluku 2011/137/ZVSP treba na odgovarajući način izmijeniti,

         DONIJELO JE OVU ODLUKU:
   Članak 1.
   Odluka 2011/137/ZVSP mijenja se kako slijedi:

               1.

               u članku 2. dodaje se sljedeći stavak:
               „3.   Članak 1. ne primjenjuje se na opskrbu, prodaju ili prijenos:

                           (a)

                           oružja i povezanog materijala svih vrsta, uključujući tehničku pomoć, osposobljavanje, financijsku i drugu pomoć, namijenjenog isključivo pomoći libijskim tijelima u vezi sa sigurnošću i razoružanjem;

                           (b)

                           kratkog i dugačkog vatrenog oružja i povezanog materijala, koje se privremeno izvozi u Libiju isključivo za potrebe osoblja Ujedinjenih naroda, predstavnika medija, djelatnika na humanitarnim i razvojnim poslovima i povezanog osoblja,

                     o čemu se unaprijed obavještava Odbor, te u slučaju da Odbor ne donese negativnu odluku u roku 5 radnih dana od te obavijesti.”;

               2.

               članak 4a. stavak 1. briše se;

               3.

               u članku 6.:

                           (a)

                           dodaje se sljedeći stavak:
                           „1.a   Sva financijska sredstva i gospodarski izvori koji su izravno ili neizravno u vlasništvu ili pod nadzorom:

                                       (a)

                                       Central Bank of Libya

                                       (b)

                                       Libyan Arab Foreign Bank

                                       (c)

                                       Libyan Investment Authority i

                                       (d)

                                       Libyan Africa Investment Portfolio,

                                 koja su zamrznuta 16. rujna 2011. ostaju zamrznuta.”;

                           (b)

                           umeće se sljedeći stavak:
                           „4.b   U pogledu subjekata iz stavka 1.a, mogu se donijeti izuzeća za financijska sredstva, financijsku imovinu i gospodarske izvore, pod uvjetom da:

                                       (a)

                                       dotična država članica obavijesti Odbor o svojoj namjeri da odobri pristup tim financijskim sredstvima, drugoj financijskoj imovini ili gospodarskim izvorima, u jednu ili više sljedećih svrha i u slučaju da Odbor ne donese negativnu odluku u roku 5 radnih dana od te obavijesti:

                                                   i.

                                                   humanitarne potrebe;

                                                   ii.

                                                   gorivo, električna energija i voda isključivo za civilno korištenje;

                                                   iii.

                                                   nastavak libijske proizvodnje i prodaje ugljikovodika;

                                                   iv.

                                                   osnivanje, djelovanje, ili jačanje institucija civilne vlade i civilne javne infrastrukture; ili

                                                   v.

                                                   omogućivanje nastavka aktivnosti bankarskog sektora, uključujući podržavanje i omogućivanje međunarodne trgovine s Libijom;

                                       (b)

                                       dotična država članica obavijestila je Odbor da ta sredstva, druga financijska imovina ili gospodarski izvori nisu dostupni u ili za korist osoba iz stavka 1.;

                                       (c)

                                       dotična država članica se unaprijed savjetovala s libijskim vlastima o korištenju takvih sredstava, druge financijske imovine ili gospodarskih izvora; i

                                       (d)

                                       dotična država članica je s libijskim vlastima podijelila obavijest predanu sukladno ovom stavku i libijske vlasti unutar 5 radnih dana nisu prigovorile oslobađanju sredstava, druge financijske imovine ili gospodarskih izvora.”;

                           (c)

                           umeće se sljedeći stavak:
                           „5.a   Stavak 1.a ne sprečava subjekt iz tog stavka da izvrši plaćanje dospjelo na temelju ugovora sklopljenog prije uvrštenja takvog subjekta na popis na temelju ove Odluke, pod uvjetom da je dotična država članica utvrdila da plaćanje nije izravno ili neizravno od osobe ili subjekta iz stavaka 1. i 1.a i nakon obavijesti dotične države članice Odboru o namjeri za izvršenjem ili primanjem takvih plaćanja ili o odobravanju odmrzavanja sredstava ili druge financijske imovine ili gospodarskih resursa u tu svrhu, 10 radnih dana prije takvog odobrenja.”

         Članak 2.
   Unosi za subjekte navedene u Prilogu ovoj Uredbi brišu se iz popisa određenog u prilozima III. i IV. Odluci 2011/137/ZVSP.
   Članak 3.
   Ova Odluka stupa na snagu na datum donošenja.

      Sastavljeno u Bruxellesu 22. rujna 2011.

            Za Vijeće

            Predsjednik

         M. DOWGIELEWICZ

      (1)  SL L 58, 3.3.2011., str. 53.

      (2)  SL L 78, 24.3.2011., str. 24.
   PRILOG

      SUBJEKTI IZ ČLANKA 2.

   Unosi izbrisani iz popisa određenog u Prilogu III. Odluci 2011/137/ZVSP:

               1.

               Central Bank of Libya

               2.

               Libyan Investment Authority

               3.

               Libyan Foreign Bank

               4.

               Libya Africa Investment Portfolio

               5.

               Libyan National Oil Corporation.

         Unos izbrisan iz popisa određenog u Prilogu IV. Odluci 2011/137/ZVSP:
   Zuietina Oil Company.